作者：刘将孙
词牌/韵律：摸鱼儿

paragraphs: 雨萧萧、春寒欲暮。
杜鹃声转□□。
东风与汝何恩怨，强管人间去住。
行且去。
漫憔悴十年，愁得身成树。
青青故宇。
看浩荡灵修，徘徊落日，不乐复何故。
曾听处。
少日京华行路。
青灯梦断无语。
风林飒飒鸡声乱，摇落壮心如土。
今又古。
任啼到天明，清血流红雨。
人生几许。
且赢得刘郎，看花眼惯，懒复赋前度。